1975L0271 — DA — 14.04.1998 — 014.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

Berigtiget ved:

▼B

RÅDETS DIREKTIV

af 28. april 1975

om fællesskabslisten over ugunstigt stillede landbrugsområder i henhold til direktiv 75/268/EØF (Frankrig)

(75/271/EØF)

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab,

under henvisning til Rådets direktiv 75/268/EØF af 28. april 1975 om landbrug i bjergområder og i visse ugunstigt stillede områder ( 1 ), særlig artikel 2, stk. 2,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det økonomiske og sociale Udvalg ( 2 ), og

ud fra følgende betragtninger:

Republikken Frankrigs regering har i henhold til artikel 2, stk. 1, i direktiv 75/268/EØF givet Kommissionen meddelelse om de områder, der i henhold til artikel 3, stk. 3, i dette direktiv egner sig til optagelse på fællesskabslisten over ugunstigt stillede landbrugsområder, samt oplysninger om disse områders særlige kendetegn; oplysningerne om de områder, der er beliggende i oversøiske departementer, er ikke tilstrækkeligt fuldstændige til, at Kommissionen for øjeblikket kan fremsætte nogen udtalelse herom;

som kendetegn for meget vanskelige klimatiske forhold i henhold til artikel 3, stk. 3, første led, i direktiv 75/268/EØF, er der valgt en minimumshøjde på 600 m omfattende mindst 80 % af hver kommunes overfladeareal, og ikke blot den væsentligste del af kommunens areal; desuden godkendes kommunedelinger ikke, og derfor kan den anvendte minimumshøjde i henhold til direktivet betragtes som svarende til en højde på mellem 600 og 700 m;

med henblik på at definere stejle skråninger i henhold til artikel 3, stk. 3, andet led, i direktiv 75/268/EØF tages der hensyn til en højdeforskel på mindst 400 m mellem det højeste og laveste punkt inden for kommunens ULA; Kommissionen har foretaget en detaljeret undersøgelse hovedsagelig på grundlag af en undersøgelse af skråninger pr. km2 (20 % og derover) med henblik på at fjerne den usikkerhed, der stammer fra ovennævnte kriterium om højdeforskel; denne undersøgelse har ligeledes taget hensyn til den i artikel 3, stk. 3, tredje led, i direktiv 75/268/EØF givne mulighed for at kombinere de to faktorer: højde og skråning, for så vidt som denne kombination resulterer i samme globale ulempe; det kan derfor bekræftes, at kun et meget begrænset antal af kommunerne, som er beliggende i udkanten af de bjergområder, der er meddelt Kommissionen, ikke helt opfylder de krævede betingelser, men at de ikke desto mindre er i overensstemmelse med betingelserne i artikel 3, stk. 4, i nævnte direktiv; da deres økonomi er snævert forbundet med de tilgrænsende kommuners, kan de dog klassificeres som bjergområder;

arten af og niveauet for de ovennævnte kendetegn, som republikken Frankrigs regering har lagt til grund med henblik på at afgrænse de områder, der er meddelt Kommissionen, svarer til de særlige kendetegn for bjergområder, der er nævnt i artikel 3, stk. 3, i direktiv 75/268/EØF;

den pågældende medlemsstats meddelelse indeholder ingen oplysning om den nuværende situation i disse områder med hensyn til den kollektive udbygning, der er nævnt i artikel 3, stk. 2, i nævnte direktiv; denne udbygning er ikke altid tilstrækkelig; desuden giver de manglende oplysninger om igangværende eller planlagte projekter ikke mulighed for at bestemme de tidsrum, i løbet af hvilke der vil indtræde en væsentlig forbedring i denne situation; det forekommer ikke desto mindre hensigtsmæssigt at optage de omtalte områder på fællesskabslisten over ugunstigt stillede landbrugsområder under forudsætning af, at republikken Frankrigs regering snarest forelægger en detaljeret meddelelse om dette spørgsmål for Kommissionen —

UDSTEDT FØLGENDE DIREKTIV: